
Digitális atlasz létrehozása kínai paradicsomhal (Macropodus opercularis) agyműködésének vizsgálatára

A Macropodus opercularis, azaz a kínai paradicsomhal egy Délkelet-Ázsiából származó csontoshal faj, amely az oxigénszegény vizekhez való alkalmazkodás során speciális anatómiai változásokon ment keresztül, emellett pedig, komplex viselkedésmintázatokkal is rendelkezik. Ez utóbbinak köszönhetően kezdett el velük foglalkozni a közismert etológus, Dr. Csányi Vilmos is. Ennek eredményeként az 1970-es évektől kezdve számos, viselkedéssel kapcsolatos publikáció látott napvilágot, azonban a paradicsomhalak genetikája, molekuláris és fejlődésbiológája mindezidáig feltáratlan maradt.
Napjainkban, a technológia fejlődésének köszönhetően, lehetőség nyílt számos faj esetében a genetikai és viselkedésbiológia tudományterületeinek szorosabb összekapcsolására. Ennek a kapcsolódásnak fontos eszközei lettek az idegrendszeri expressziót mutató gének részletesebb tanulmányozását is lehetővé tevő, háromdimenziós (3D) agyi-atlaszok. A viselkedés-függő génexpressziót láthatóvá tevő agyi atlasz mélyebb betekintést nyújt a vizsgált élőlény idegrendszerének működésébe, és lehetővé teszi a rokonfajok közti génexpressziós mintázatok összehasonlítását is, betekintést adva egyes viselkedési mintázatok evolúciójába is.
Munkám célja, hogy létrehozzam az elő paradicsomhal agyi atlaszt, amelynek segítségével a későbbiekben vizsgálhatjuk az állatok idegrendszerének evolúciós, neurobiológiai és viselkedésgenetikai vonatkozásait.
Munkám során sikeresen optimalizáltam a tERK és pERK immunfluoreszcens festést 5 napos paradicsomhal lárvákra. Az ennek köszönhetően készített képek alapján, bioinformatikai módszereket felhasználva sikeresen létrehoztuk az agy-atlasz alapjául szolgáló agy-templátot. Az agy-templát segítségével kimutattuk, hogy az izoláltan nevelt paradicsomhal lárvák agyi aktivitása megnő. Továbbá sikeresen optimalizáltam több, agy specifikus in situ hibridizációs próba protokollját paradicsomhal lárvákra.



